เบิร์กไชร์เปิดรับประกันเต็มที่
กลายเป็นขาใหญ่หลังน้ำท่วมเผยต้องจ่ายเบี้ยเพิ่มถึง10เท่า
15 ก.พ. 2555

กลายเป็นขาใหญ่หลังน้ำท่วมเผยต้องจ่ายเบี้ยเพิ่มถึง10เท่า
เบิร์กไชร์ แฮธาเวย์ บริษัทรับประกันภัยต่อของ วอร์เรน บัฟเฟตต์ ใช้วิกฤตน้ำท่วมโดดรับงานในไทยกินส่วนแบ่งพรวด 20% เบี้ยพุ่งเกือบ 10 เท่า
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทย เศรษฐกิจประกันภัย เปิดเผยว่า ขณะนี้บริษัท เบิร์กไชร์ แฮธาเวย์ ซึ่งเป็นบริษัทรับประกันภัยต่อต่างชาติ หรือรีอินชัวเรอร์ ของนายวอร์เรน บัฟเฟตต์ มหาเศรษฐีของโลก ได้เข้ามารับงานโดยตรงในไทยมากขึ้น ทำให้มีส่วนแบ่งตลาดเพิ่มถึง 20% ในส่วนของงานประกันภัยต่อแบบรายสัญญาที่เป็นการรับประกันภัยลูกค้าธุรกิจขนาดใหญ่ หลังจากรีอินชัวเรอร์รายอื่นปฏิเสธที่จะรับงานประกันภัยต่อในไทย บางรายก็ปรับลดความคุ้มครองลง
นายพุทธิพงษ์ กล่าวว่า ที่ผ่านมาบริษัท เบิร์กไชร์ แฮธาเวย์ จะรับงานอยู่เบื้องหลังตลอด ไม่ได้เปิดตัวอย่างนี้ แต่เขาคงเห็นว่านี่เป็นโอกาสทางธุรกิจ ในเมื่อไม่มีใครกล้ารับงานในไทย เขาก็ออกมารับเองโดยตรงดีกว่า ซึ่งตอนนี้เกือบทุกบริษัทประกันในไทยก็ส่งงานให้กลุ่มนี้แทบทั้งหมด ทำให้ส่วนแบ่งการตลาดของกลุ่มนี้ใหญ่ที่สุด ซึ่งอาจทำให้ผู้นำตลาดมีสิทธิชี้นำตลาดและการกำหนดค่าเบี้ยถูกหรือแพงก็ได้
ทั้งนี้ แม้ว่าที่ผ่านมาบริษัทประกันภัยของญี่ปุ่นจะมีสัดส่วนรับประกันภัยต่อในไทยมาก แต่ผลจากน้ำท่วมก็ทำให้บริษัทประกันของญี่ปุ่นลดการรับประกันในไทยลงมากพอสมควร บางรายปรับลดการรับงานประกันภัยต่อจากบริษัทประกันในไทยลงเหลือ 1% จากเดิมที่มีอยู่ 10% ปัจจุบันบริษัทญี่ปุ่นที่เคยรับงานจากบริษัทประกันของไทยทั้ง 65 แห่ง ก็เหลือแค่ 4 แห่งเท่านั้น เนื่องจากความเสี่ยงภัยธรรมชาติในไทยไม่เคยอยู่ในจินตนาการของบริษัทประกันญี่ปุ่น จึงทำให้ซื้อความเสี่ยงภัยเพื่อกระจายออกไปน้อยและเก็บเบี้ยไว้กับตัวเองมาก ทำให้เงินกองทุนลดลงมาก 
นอกจากนี้ ได้มีการปรับขึ้นค่าเบี้ยด้วย เช่น แบบประกันที่ให้ความคุ้มครองเป็นรายภัยโดยเฉพาะให้ความคุ้มครองแค่ภัยน้ำท่วม แผ่นดินไหว ลมพายุ และลูกเห็บ คุ้มครองไม่เกิน 50 ล้านบาท เดิมจ่ายเบี้ย 2 ล้านบาท ก็ปรับเป็น 12 ล้านบาท หรือหากเป็นลูกค้ารายใหญ่ก็มีแบบประกันภัยต่อสำหรับภัยน้ำท่วมอย่างเดียว แต่ก็ให้ความคุ้มครองสูง เช่น คุ้มครอง 500 ล้านบาท เดิมจ่ายเบี้ย 3 ล้านบาท ก็ปรับเป็น 30 ล้านบาท